Martin Henriksen (DF), 2010-02-09:
Jeg vil godt starte med at sige tak til Liberal Alliance og til ministeren for de pæne bemærkninger til Dansk Folkepartis beslutningsforslag.
Jeg synes, vi har haft en udmærket debat om de to forslag, men jeg synes også, at forslagene skal ses i en større sammenhæng.
Ud over de initiativer, som Folketinget behandler i dag, har Dansk Folkeparti været medvirkende til en række konkrete tiltag på demensområdet, og de tiltag vil jeg kort komme ind på.
De er bl.a. blevet iværksat for midler, som regeringen og Dansk Folkeparti tidligere har afsat i forbindelse med finanslovene for 2003 og 2005 og i forbindelse med senere indgåede finanslovaftaler.
Det er bl.a. værd at fremhæve, at der over hele landet er blevet udbudt kompetence- og uddannelseskurser med henblik på at efteruddanne medarbejdere på sygehusene og i plejesektoren.
Kurserne skal medvirke til at sikre sammenhængende og rolige forløb for demensramte.
Der blev ligeledes i 2009 gennemført uddannelsesinitiativer om demens for medarbejdere, som foretager forebyggende hjemmebesøg.
Der bliver i år åbnet op for, at også medarbejdere, der ikke direkte arbejder med forebyggende hjemmebesøg, kan tilmelde sig kurserne, således at viden om forebyggelse på demensområdet kan nå ud til en bredere kreds i ældresektoren.
Det er initiativer som disse, der på sigt kan være med til at løfte hele indsatsen over for udsatte ældre og deres pårørende.
I forbindelse med dagens forslag er det relevant at påpege, at der generelt er stor efterspørgsel efter de fire udgivelser om nedbringelse af magtanvendelse, som er udarbejdet på baggrund af de midler, regeringen og Dansk Folkeparti har afsat.
Udgivelserne henvender sig til medarbejdere, ledere og andre, der er i berøring med demensområdet.
Med det sammenholdt med midlerne til stamcelleforskning, som formentlig og forhåbentlig vil komme demente til gavn, er det Dansk Folkepartis håb, at forskningen vil udmønte sig i forbedringer for den enkelte borger, som er demensramt.
Vi skal altså videreudvikle vores velfærdssamfund, og her skal den nyeste viden, de nyeste forskningsresultater og ny teknologi og praktiske erfaringer inddrages og spredes ud til dem, der hver dag arbejder med og for de demente.
Vi har altså været i gang, og derfor bør dagens debat også ses i sammenhæng med den generelle indsats på området; forslagene, som er til behandling i dag, kan og skal naturligvis ikke stå alene.
Sidste år behandlede Folketinget et beslutningsforslag fra Dansk Folkeparti, der omhandlede en øget indsats på demensområdet, og i forbindelse med dette års finanslovaftale fik Dansk Folkeparti ind i aftaleteksten, at der skal nedsættes en arbejdsgruppe, der skal fremlægge en national handlingsplan på demensområdet.
Socialudvalget har efterfølgende vedtaget en beretning, der bakker op om en national handlingsplan.
Arbejdsgruppens formål er bl.a. at indsamle viden, sikre bedre koordinering mellem offentlige aktører, afdække mulighederne for anvendelse af ny teknologi samt at fremlægge konkrete forslag til forbedringer på demensområdet.
Pleje og omsorg af ældre, herunder demensramte, er en væsentlig offentlig opgave, og det skal sikres, at disse grupper af borgere får et værdigt og trygt liv overalt i landet.
Vore ældre skal tilbydes gode og trygge rammer for deres alderdom, vi har meget at takke de ældre generationer for, og de har krav på en velfungerende plejesektor og en effektiv sundhedssektor.
Ældres helbred bliver stadig bedre, og flere lever længere.
Det er jo en glædelig udvikling, men længere levetid medfører også en række udfordringer, eksempelvis at gruppen med demensramte bliver større.
Opgaverne med de udfordringer må vi så tage på os og løse, og det gør vi selvfølgelig gerne.
Med Dansk Folkepartis indtog på den politiske scene er den tilsidesættelse af de ældres behov, som fandt sted før 2001, ophørt.
Vi har sikret tilførsel af midler til ældrepleje, og hver gang Dansk Folkeparti har forhandlet finanslov, har vi sat fokus på ældrepolitik, og det agter vi fortsat at gøre, så længe vælgerne giver os mulighed for det.
Familien er kernen i det danske samfund, og Danmark er afhængig af de vilkår, familierne tilbydes.
Det nære bånd mellem børn og forældre er bærende for den enkelte, og derfor skal familierne sikres de bedste muligheder for at kunne fungere, og det betyder, at der skal tages hensyn til den demensramtes pårørende, og familien skal så vidt muligt inddrages.
Det har Dansk Folkeparti lagt vægt på i sit beslutningsforslag, og det fremgår også af regeringens forslag, at kommunalbestyrelsen skal inddrage de pårørende, ligesom det fremgår, at de pårørende ligeledes skal inddrages i forbindelse med udøvelsen af omsorgen og plejen rettet mod den enkelte ældre.
Selv om bl.a. Socialdemokraterne har kritiseret lovforslaget og Dansk Folkepartis beslutningsforslag, er der i høringssvarene bred opbakning fra en række foreninger og organisationer til initiativerne, som vi diskuterer her i dag, og derfor skal der selvfølgelig handles.
Det står klart, at der er flertal for at lempe reglerne på området, og at der i regeringens forslag er taget hensyn til Dansk Folkepartis bemærkninger, og derfor stemmer Dansk Folkeparti for regeringsforslaget, og dermed kommer vores eget beslutningsforslag ikke til anden behandling.
Til gengæld vil beslutningsforslaget indgå i vores betænkningsbidrag.
Tak til ministeren for forslaget og tak for debatten.
Altså, jeg kan bekræfte, at der kommer en udvalgsbehandling af det her lovforslag, ligesom der kommer det af alle andre lovforslag, og at der på dagsordenen i Socialudvalget vil være et punkt, hvor der står noget med politisk drøftelse eller politiske bemærkninger, og der kan man så tilkendegive, hvad man mener.
Sådan er det jo altid.
Altså, jeg synes igen, at den her måde, man fører diskussionen på, fører debatten på fra Socialdemokraternes side, er meget symptomatisk; man hænger sig i, hvordan udvalgsbehandlingen skal foregå, og vil have en bekræftelse fra mig som formand for Socialudvalget på, at vi kan drøfte tingene der.
Selvfølgelig kan vi drøfte tingene der; det gør vi jo altid.
Og hvis man kigger på høringssvarene fra Ældre Sagen, fra Alzheimer Foreningen osv., kan man se, at der da er forholdsvis bred enighed om, at det her faktisk er en god ting for de ældre mennesker, som det handler om.